
REPUBLIKA E SHQIPËRISË
KUVENDI
Komisioni për Veprimtaritë Prodhuese, Tregtinë dhe Mjedisin


Tiranë më, 30.4.2015							             Dokument parlamentar

RAPORT
PËR
PROJEKTLIGJIN “PËR RATIFIKIMIN E MARRËVESHJES SË GRANTIT, NDËRMJET REPUBLIKËS SË SHQIPËRISË DHE BANKËS EVROPIANE PËR RINDËRTIM DHE ZHVILLIM, PËR INVESTIMIN, NGA LLOGARIA EU/IPA E BY-PASS-IT VLORË, PËR BY-PASS-IN E VLORËS”

Komisioni për Veprimtaritë Prodhuese, Tregtinë dhe Mjedisin, shqyrtoi projektligjin “Për ratifikimin e marrëveshjes së grantit, ndërmjet Republikës së Shqipërisë dhe Bankës Evropiane për Rindërtim dhe Zhvillim, për investimin, nga llogaria EU/IPA e By-pass-it Vlorë, për By-pass-in e Vlorës””, në mbledhjen e datës 30 prill 2015.  

Bypass-i i Vlorës është një nga projektet prioritare të infrastrukturës rrugore dhe përbën një nyje lidhëse  mes aksit rrugor Vlorë – Sarandë dhe korridorit Veri - Jug, duke ndikuar pozitivisht në zhvillimin e turizmit, industrisë dhe bujqësisë në ato zona.

Objekti i projektit të Bypass-it të Vlorës është përmirësimi i kohës dhe sigurisë së udhëtimit, veçanërisht për trafikun transit, si dhe lehtësimi i problemeve mjedisore në këtë qytet. Sipas marrëveshjes, projekti ka të bëjë me ndërtimin e afërsisht 29 km autostradë në një gjurmë të re rreth qytetit të Vlorës. Projekti përfshin gjithashtu shërbime të konsulencës, monitorim dhe auditim, si dhe asistencë teknike për zbatimin e tij. 

Projekti përbëhet nga:
· përgatitja e projekteve inxhinierike dhe dokumenteve të tenderit, që financohen nga Bashkimi Evropian; 
· ndërtimi i 29 km rrugë (By-pass-i) në qytetin e Vlorës. 

Kostoja totale vetëm për ndërtimin e By-pass-it (pa TVSH) është 53 milionë euro dhe është bashkëfinancim i BERZH-it, BEI-it, qeverise italiane dhe qeverisë shqiptare. Granti i BERZH-it  është 17 milionë euro. 

Autoritetet kompetente për zbatimin e kësaj marrëveshjeje janë Ministria e Financave dhe Ministria e Transportit dhe Infrastrukturës nëpërmjet Autoritetit Rrugor Shqiptar. 

Në përfundim të diskutimeve, Komisioni u shpreh dakord për kalimin e këtij projektligji për miratim në seancë plenare. 


Robert BITRI				           	      				 Eduard SHALSI
Relator	                                                    	  			    			     Kryetar

